钦定古今图书集成/方舆汇编/职方典/第1320卷 > 《南山十咏序》刘仲湛
## 钦定古今图书集成/方舆汇编/职方典/第1320卷 > 《南山十咏序》刘仲湛

浈阳郡山水，于五岭为胜概。郡斋而南，几千步，于一
郡复秀。绝秀之中，鸣弦峰称最。其盘青峭壁，排虚而
起，下压巨江，上摩层霄，周视峥嵘，森如导卫。世传大
舜南狩，援琴于兹，因而名焉。故于其南建亭，曰“薰风
亭。”下则有涵晖谷、凌烟嶂，并载《图牒》。近岁又迁立先
师之庙，居于其址。像殿斋庐之外，复立二亭、一阁、一
堂一院，以为学者讲习宴息之所。其爽垲幽致，则控
带岩壑，韬映云霞，纵妙极毫素，未能图写其髣髴矧，
芜词蔓语，一联一咏，而欲模状之哉？是以文于石，题
于板，前后鳞次，中的者益寡。惟今古渤海舍人篆勒
庙垣，有“江声泻洙泗，山色似龟蒙”之句，比兴切至，得
《风》《雅》深旨。其馀众作，则若九牛在目，不遇庖刃也。主
上应元符之岁，仲湛以佐著作局来守是邦，邦僻事
𥳑，间得与僚友游赏其下。既而叹曰：“物之奋奇蓄异，
虽在朝市，不遇知音者，则必与夫碌碌同弃，况其遐
远者乎？”暇日因用古体，赋成十章，刻之石壁，庶以泄
兹山之久愤，且使观之咏之者识《桑林》之音耳。